BA ลดเสี่ยงโควิด! ยกเลิก 5 เส้นทางบินในปท.ชั่วคราว 13-31 ก.ค.
BA ลดเสี่ยงโควิด! ยกเลิก 5 เส้นทางบินในปท.ชั่วคราว 13-31 ก.ค. ตามมาตรการรัฐ พร้อมดูแลผู้โดยสารได้รับผลกระทบ
BA ลดเสี่ยงโควิด! ยกเลิก 5 เส้นทางบินในปท.ชั่วคราว 13-31 ก.ค. ตามมาตรการรัฐ พร้อมดูแลผู้โดยสารได้รับผลกระทบ
12 ก.ค. 2564

ผู้สื่อข่าวรายงานว่า วันนี้(11ก.ค.64) บริษัท การบินกรุงเทพ จำกัด (มหาชน) หรือ BA “สายการบินบางกอกแอร์เวย์ส” แจ้งยกเลิกเที่ยวบินในประเทศบางเส้นทางเป็นการชั่วคราว พร้อมออกมาตรการดูแลผู้โดยสารที่ได้รับผลกระทบ
โดยระบุว่า ตามประกาศของศูนย์บริหารสถานการณ์โควิด-19 (ศบค.) ในการจำกัดการเดินทางข้ามจังหวัด เพื่อควบคุมสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) บริษัทจึงมีความจำเป็นที่จะต้องประกาศยกเลิกการให้บริการเที่ยวบินในเส้นทางบินภายในประเทศบางเส้นทางเป็นการชั่วคราว ระหว่างวันที่ 13-31 กรกฎาคม 2564 ดังนี้
1.เส้นทางกรุงเทพฯ – เชียงใหม่ (ไป-กลับ)
2.เส้นทางกรุงเทพฯ – ภูเก็ต (ไป-กลับ)
3.เส้นทางกรุงเทพฯ – สุโขทัย (ไป-กลับ)
4.เส้นทางกรุงเทพฯ – ลำปาง (ไป-กลับ)
5.เส้นทางกรุงเทพฯ – ตราด (ไป-กลับ)
ส่วนเส้นทางบินที่ยังคงเปิดให้บริการตามปกติ ภายใต้มาตรการความปลอดภัยด้านสุขอนามัยสูงสุด ได้แก่
–เส้นทางกรุงเทพฯ – สมุย (ไป-กลับ) ให้บริการวันละ 2 เที่ยวบิน
–เส้นทางกรุงเทพฯ – สมุย (ไป-กลับ) รองรับเฉพาะผู้โดยสารที่ต่อเครื่องมาจากต่างประเทศ ให้บริการวันละ 3 เที่ยวบิน
–เส้นทางสมุย-ภูเก็ต (ไป-กลับ) จะเริ่มให้บริการตั้งแต่วันที่ 16 กรกฎาคม 2564 เป็นต้นไป ให้บริการเฉพาะวันจันทร์ พุธ ศุกร์ และอาทิตย์ วันละ 1 เที่ยวบิน
–เส้นทางสมุย – สิงคโปร์ (ไป-กลับ) จะเริ่มให้บริการตั้งแต่วันที่ 1 สิงหาคม 2564 เป็นต้นไป ให้บริการเฉพาะวันจันทร์, พฤหัสบดี และอาทิตย์ วันละ 1 เที่ยวบิน
ทั้งนี้ ผู้โดยสารที่มีกำหนดการเดินทางภายในวันที่ 31 กรกฎาคม 2564 สามารถเปลี่ยนแปลงการเดินทางได้ โดยจะได้รับการยกเว้นค่าธรรมเนียมสำหรับการเปลี่ยนแปลงบัตรโดยสาร หรือสามารถขอคืนเงินค่าบัตรโดยสารเป็นทราเวลเวาเชอร์ (Travel Voucher) เพื่อใช้ซื้อบัตรโดยสารของสายการบินฯ สำหรับการเดินทางครั้งต่อไป โดยแจ้งล่วงหน้าอย่างน้อย 24 ชั่วโมงก่อนเวลาเดินทาง ตรวจสอบรายละเอียดเพิ่มเติมได้ที่เว็บไซต์ www.bangkokair.com/travel-voucher เงื่อนไขเป็นไปตามที่บริษัทฯ กำหนด
กรณีขอเลื่อนการเดินทางโดยยังไม่ระบุวันเดินทางใหม่ (Open ticket) ผู้โดยสารสามารถแจ้งความประสงค์ผ่านแบบฟอร์มก่อนกำหนดการเดินทาง 24 ชั่วโมง โดยสายการบินฯ จะยึดตามวันที่ในการกรอกแบบฟอร์มจากผู้โดยสาร และให้การดูแลตามลำดับ กรอกแบบฟอร์มผ่าน https://forms.office.com/r/WjcEEfQX2L
ผู้โดยสารสามารถติดต่อสายการบินฯ ได้ตามช่องทางต่างๆ ดังนี้
ศูนย์บริการข้อมูลลูกค้า (Call Center) โทร 1771 หรือ 02-270-6699  ตั้งแต่เวลา 08.00-20.00 น.
PG Live Chat:  https://bit.ly/PGLiveChatTH
อีเมล: [email protected]
ผู้โดยสารที่ออกบัตรโดยสารผ่านทางตัวแทนจำหน่าย กรุณาติดต่อตัวแทนจำหน่าย
อย่างไรก็ตาม สายการบินฯ แนะนำผู้โดยสารกรุณาตรวจสอบประกาศ คำสั่งและข้อกำหนดต่างๆ ของจังหวัดหรือเมืองปลายทางที่ต้องการจะเดินทางเข้าออกก่อนเดินทางทุกครั้ง จากหน่วยงานต่างๆที่เกี่ยวข้อง อาทิ ศูนย์บริหารสถานการณ์แพร่ระบาดของโรคติดเชื้อไวรัสโคโรนา 2019, กระทรวงมหาดไทย (ศบค.มท.), ท่าอากาศยานไทย (ทอท.) และกรมท่าอากาศยาน